ÜRO peasekretäri Ban Ki-mooni sõnul ei aita takistuste ehitamine kaasa migratsioonikriisi lahendamisele Euroopas.
Ban: tõkete ehitamine ei lahenda Euroopa rändekriisi
Ban ütles Saksa päevalehes Bild täna avaldatud intervjuus, et «müüride ehitamine, inimeste diskrimineerimine või nende tagasisaatmine ei ole lahendus probleemile».
Ban avaldas tunnustust Saksa kantsleri Angela Merkeli humaansele poliitilisele juhtrollile migratsioonikriisiga tegelemisel ning kutsus teisi poliitikuid järgima tema eeskuju.
Peasekretär ei soostunud kommenteerima spekulatsioone, et Merkel võidakse nimetada maailmaorganisatsiooni uue juhi kandidaadiks. Bani ametiaeg lõpeb 31. detsembril.